b'\n_START_ARTICLE_\nKaare T\xc3\xb8nne\n_START_SECTION_\nBakgrunn\n_START_PARAGRAPH_\nKaare T\xc3\xb8nne vokste opp i Strinda kommune som s\xc3\xb8nn av Hans Peter T\xc3\xb8nne og Gina R\xc3\xb8ysing, som begge kom fra Ogndal. Faren var skolestyrer ved Strindheim skole. _NEWLINE_Etter artium i 1936 tok han eksamen ved Levanger l\xc3\xa6rerskole i 1939, kurs i engelsk ved Norges l\xc3\xa6rerh\xc3\xb8gskole og forberedende pr\xc3\xb8ve i filosofi.\n_START_SECTION_\nYrkeskarriere\n_START_PARAGRAPH_\nHan var l\xc3\xa6rer i \xc3\x98vre Rendal, Meldal og \xc3\x85fjord f\xc3\xb8r han kom tilbake til Strinda, som i 1964 ble sl\xc3\xa5tt sammen med Trondheim kommune. T\xc3\xb8nne ble l\xc3\xa6rer ved framhaldsskolen i Strinda i 1945 og skolestyrer der i 1953. Framhaldsskolen ble en del av den obligatoriske ungdomsskolen, og T\xc3\xb8nne var skolestyrer/rektor ved Blussuvoll skole frem til han ble ordf\xc3\xb8rer i 1970.\n_START_SECTION_\nPolitiker\n_START_PARAGRAPH_\nT\xc3\xb8nne var medlem av Strinda kommunestyre 1948\xe2\x80\x931963 og Trondheim bystyre 1964\xe2\x80\x931983, fra 1956 som medlem av formannskapet. Han var varaordf\xc3\xb8rer i Strinda 1961\xe2\x80\x931963 og varaordf\xc3\xb8rer i Trondheim 1964\xe2\x80\x931965 og 1968\xe2\x80\x931970. Han overtok som ordf\xc3\xb8rer da Odd Sag\xc3\xb8r ble finansr\xc3\xa5dmann i 1970, mens Eigil Gullv\xc3\xa5g ble varaordf\xc3\xb8rer. _NEWLINE_T\xc3\xb8nne satt frem til de borgerlige partiene fikk flertall ved valget i 1975. Deretter var han kommunalr\xc3\xa5d og ledet avdelingsstyret for helse- og sosialsektoren frem til han avgikk med pensjon i 1983. Han var ogs\xc3\xa5 medlem av S\xc3\xb8r-Tr\xc3\xb8ndelag fylkesting i fire \xc3\xa5r.\n_START_SECTION_\nFamilie\n_START_PARAGRAPH_\nKaare T\xc3\xb8nne giftet seg i 1940 med Anna Julie Johnsen. De fikk tre barn. Han var ogs\xc3\xa5 farbror til statsr\xc3\xa5d og konsernsjef Tore T\xc3\xb8nne.\n_START_SECTION_\nOppkalling\n_START_PARAGRAPH_\nKaare T\xc3\xb8nnes vei i Trondheim er oppkalt etter ham.'